Orientering om status vedrørende arbejdet med implementering af 
pesticidhandleplanen i Kalundborg Kommune 
Sagsfremstilling 
7.      Orientering om status vedrørende arbejdet med implementering af 
pesticidhandleplanen i Kalundborg Kommune  
                                                                                                                        Åbent 
Sagsnr.: 326-2010-68423       J.nr.: 09.16.00           Ulrike Christensen.: 326-2015-152933 
  
SAGSFREMSTILLING 
  
Kommunalbestyrelsen vedtog den 30. april 2014 en pesticidhandleplan for Kalundborg Kommune. Handleplanen har 
det mål at sikre en total afvikling af pesticidforbruget i kommunen, og at driftsbudgettet på baggrund heraf tilpasses 
alternative metoder til ukrudtsbekæmpelse.  
  
Med henblik på at sikre en målrettet indsats for udfasning af brugen af pesticider er der opstillet en række handlinger 
for perioden 1. maj 2014 til 31. december 2017. Handleplanen skal evalueres og revideres hvert 4. år.  
  
I vedlagte notat (Bilag 1) er der redegjort for status i arbejdet med handleplanen.  
  
Kalundborg Kommune benytter pesticider i ukrudtsbekæmpelsen på løse og faste belægninger i kombination med 
gasbrænding, ved nyetablering af beplantninger, til pensling af stød for at hindre genvækst og ved bekæmpelse af 
invasive arter (specielt bjørneklo og japansk pileurt) i kombination med rodstikning og skærmafskæring. 
Forbruget af pesticider har i de seneste år fordelt sig på følgende vis: 
I 2013 er der brugt cirka 60 liter Round-Up Bio i kombination med 600-700 kg gas på faste belægninger. 
I 2014 er der brugt cirka 54 liter Round-Up Bio i kombination med 677 kg gas på faste belægninger. 
I 2015 er der frem til september brugt cirka 100 liter Round-Up Bio i kombination med ca. 650 kg gas på faste 
belægninger. 
Det øgede forbrug af Round-Up i 2015 skyldes yderligere sprøjtning af ukrudt på stier forud for udlægning af nyt 
slidlag af asfalt, en mere systematisk bekæmpelse af den store kommunale bestand af bjørneklo samt klargøring af 
voldareal til plantning. 
I 2013 og 2014 blev der ikke udlagt ny asfalt på stisystemer som i 2015. Dette arbejde vil dog blive iværksat med 
års mellemrum afhængig af slidlagets tilstand på stierne.  
Driften af kommunens idrætsbaner sker ved mekanisk pleje. Ud af cirka 70 hektarer er der i 2015 foretaget 
sprøjtning mod mælkebøtter på cirka 1 hektar. Der sprøjtes med Primus (0,15 liter pr. hektar) og Dff (difflufenican, 
0,03 liter pr. hektar). Der sprøjtes kun på arealer, hvor ukrudtstrykket trods behandling med mekaniske tiltag ikke har 
kunnet holdes i ave. En undladelse med behandling med Primus og Dff, vil kunne resultere i en større udgift til 
omlægning. 
Som følge af pesticidhandleplanen undersøges løbende nye metoder i forhold til ukrudtsbekæmpelsen. I den 
fremtidige ukrudtsbekæmpelse inddrages Miljøstyrelsens anbefalinger, en samlet vurdering af økonomi, mandskab 
og opgavemængde samt vidensindsamling og vidensdeling fra og med samarbejdspartnere. 
I ukrudtsbekæmpelsen vil for eksempel indgå mekaniske løsningsmodeller (fræsning, harvning, rodstikning), 
gasbrænding, damp og udvalgte sprøjtninger med mildere erstatninger for de gængse sprøjtemidler mod ukrudt. 
I forbindelse med behandling af løse og faste belægninger undersøges muligheden for at benytte den "intelligente 
sprøjte", der registrerer ukrudt (klorofyldelen) på belægningerne og kun sprøjter på dette. 
Miljøstyrelsen har ændret sine anbefalinger om ukrudtsbrænderes fordele i forhold til pesticider, da gas er 
belastende for Co2-regnskabet. Derfor rådgiver Miljøstyrelsen i dag om, at gas-ukrudtsbrændere ikke anvendes 
frem for kemiske bekæmpelsesmidler. 
  
Fremadrettet indhentes/udveksles løbende erfaringer i erfa-grupper, på kurser, i samarbejde med entreprenør og 
lignende, og der arbejdes løbende med tilpasning af plejetiltag og metodevalg - både ved løbende dialog internt, 
men også hvor medarbejdere via erfa-kontakter kan trække på eksterne erfaringer. 
  
I forbindelse med konkurrenceudsættelsen af vej- og parkområdet vil der i forbindelse med tilbudsindhentningen 
blive bedt om en pris på konventionel pleje samt en alternativ pris på pesticidfri ukrudtsbekæmpelse. Der skal 
således både indtænkes en løsning, hvor der delvist benyttes sprøjtemidler og kemikalier i overensstemmelse med 
kommunens nuværende ukrudtsbekæmpelse, og en løsning, hvor der ikke benyttes sprøjtemidler og kemikalier. 
  
Den eventuelle ekstra omkostning i forbindelse med pesticidfri ukrudtsbekæmpelse vil herefter kunne indgå i 
budgetarbejdet for 2017. 
  
BEHANDLING 
Teknik- og Miljøudvalget. 
  
INDSTILLING 
Chefen for Vej, Ejendom og Affald indstiller, at orienteringen tages til efterretning. 
  
ØKONOMISKE KONSEKVENSER 
Ingen økonomiske konsekvenser. 
  
Bilag 
  
  
  
  
  
Teknik- og Miljøudvalgets møde den 8. oktober 2015: 
Udvalget vedtog at tage orienteringen til efterretning. 
Bilag 1. Status vedr. arbejdet med implementering af 
pesticidhandleplan i Kalundborg Kommune 
326-2015-287322 
